Τα μονοθέσια της Ζάουμπερ το 2016 στο Μπαχρέιν
**Sauber F1 Team** και είναι απλούστερα γνωστή ως **Ζάουμπερ** (*Sauber*), είναι Ελβετική ομάδα της Φόρμουλα 1, η οποία ιδρύθηκε το 1970 ασχολούμενη γενικά με τον μηχανοκίνητο αθλητισμό, ενώ από το 1993 συμμετέχει και στο Παγκόσμιο Πρωτάθλημα Φορμουλα 1 της FIA (Διεθνής Ομοσπονδία Αυτοκινήτου).

Ιστορία
-------

Ο ιδρυτής της ομάδας, Πέτερ Ζάουμπερ, στο Παγκόσμιο Οικονομικό Φόρουμ του 2013
Η ομάδα ιδρύθηκε το 1970 από τον Ελβετό επιχειρηματία Πέτερ Ζάουμπερ, ο οποίος επιδιδόταν στην αναρρίχηση κσι στο Παγκόσμιο Πρωτάθλημα Σπορ Αυτοκινήτου. Ο Ζάουμπερ, ο οποίος ήταν και επικεφαλής της ομάδας μέχρι και τις 11 Οκτωβρίου του 2012, την είχε εξ' ολοκλήρου στην κατοχή του μέχρι τις 2 Ιανουαρίου του 2001. Τότε αποφάσισε να κρατήσει για τον εαυτό του μόνο το 1/3 των μετοχών της και τις υπόλοιπες τις πούλησε στην ελβετική τράπεζα Crédit Suisse και σε άλλους μετόχους, ενώ ο ίδιος παρέμεινε επικεφαλής. Την 1η Ιανουαρίου 2006 η Γερμανική αυτοκινητοβιομηχανία BMW αγόρασε το μερίδιο μετοχών της ομάδας από την Crédit Suisse και απέκτησε τον έλεγχο της ομάδας, καθώς ο Ζάουμπερ διατηρούσε πλέον μόνο το 20% των μετοχών. Η BMW συμφώνησε ο Ζάουμπερ στο εξής να έχει απλώς συμβουλευτικό ρόλο στην ομάδα, η οποία θα αγωνιζόταν πλέον ως BMW-Sauber. Από το 2006 μέχρι το 2009, που αγωνίστηκε η BMW-Sauber, η ομάδα πέτυχε και την πρώτη νίκη της στο παγκόσμιο πρωτάθλημα, που είναι και η μοναδική ως τώρα.

Στις 29 Ιουλίου του 2009 η BMW ανακοίνωσε πως στο τέλος εκείνης της σαιζόν θα αποχωρούσε από τη Φόρμουλα 1 και το μέλλον της ομάδας ήταν για πολύ καιρό αβέβαιο μέχρι που στις 27 Νοεμβρίου του ιδίου έτους πουλήθηκε πίσω στο Ζάουμπερ και εν συνεχεία εξασφάλισε την είσοδό της στη σαιζόν του 2010. Οπωσδήποτε, λόγω των απαιτήσεων της Συνθήκης Ομόνοιας, ανακοινώθηκε πως η ομάδα στο πρωτάθλημα του 2010 θα συμμετείχε ως BMW-Sauber. Την 1η Μαρτίου του 2010 ο Ζάουμπερ ανακοίνωσε πως είχε σκοπό να αλλάξει το όνομα της ομάδας στη διάρκεια του Πρωταθλήματος, αλλά η FIA του είπε πως έπρεπε να περιμένει μέχρι το τέλος του Πρωταθλήματος για να αλλάξει το όνομα της ομάδας. Έτσι, την 1η Φεβρουαρίου του 2011 ανακοινώθηκε επίσημα πως η ομάδα δε θα είχε πλέον την BMW στην επωνυμία της.

Εποχή Κάλτενμπορν
-----------------

Στις 3 Μαΐου 2012 ο Πέτερ Ζάουμπερ, κρατώντας τα 2/3 των μετοχών της ομάδας για τον εαυτό του, μεταβίβασε το υπόλοιπο 1/3 στην Αυστριακή Ινδικής καταγωγής Μονίσα Κάλτενμπορν, η οποία υπήρξε ηγετική φυσιογνωμία στην ομάδα από τη BMW. Στις 11 Οκτωβρίου του ιδίου έτους παρέδωσε και τα ηνία της ομάδας στην Κάλτενμπορν διορίζοντάς την Διευθύνουσα Σύμβουλο και έτσι έγινε η πρώτη γυναίκα που διευθύνει ομάδα της Φόρμουλα 1, ενώ ο ίδιος παρέμεινε επικεφαλής της ομάδας ως πρόεδρος.

Η πορεία της Ζάουμπερ στη Φόρμουλα 1
------------------------------------

### Team Sauber AG

Sauber C12
Η Ζάουμπερ έκανε την εμφάνισή της για πρώτη φορά στη Φόρμουλα 1 από τη σαιζόν του 1993 (στις 14 Μαρτίου), ως Τιμ Ζάουμπερ (*Team Sauber AG*) και από τη σαιζόν του 1994 έμεινε γνωστή απλούστερα ως Ζάουμπερ (*Sauber*) μέχρι την πώλησή της στην BMW την 1η Ιανουαρίου 2005.

Το μονοθέσιο στην πρώτη της σαιζόν είχε το κωδικό όνομα C12 (το C είναι το αρχικό γράμμα του ονόματος Christine, επειδή έτσι ονομαζόταν η σύζυγος του ιδρυτή της ομάδας) και το οδηγούσαν ο Φινλανδός JJ Lehto και ο Αυστριακός Καρλ Βέντλινγκερ. Ο κινητήρας του μονοθεσίου ήταν κατασκευής Ilmor σε συνεργασία με τη Mercedes. Το μονοθέσιο της επόμενης σαιζόν, η C13, είχε κινητήρα Mercedes-Benz. Για τις δύο επόμενες σαιζόν, το 1995 και το 1996, η ομάδα πήρε κινητήρες από τη Ford παρουσιάζοντας στους αγώνες τα μοντέλα C14 και C15 αντίστοιχα.

### Team Sauber Petronas

Από το πρωτάθλημα του 1997, η ομάδα προμηθεύεται κινητήρες από τη Φερράρι. Ήδη από το 1995 η ομάδα είχε συνάψει συμφωνία χορηγίας με τη Μαλαισιανή εταιρεία πετρελαιοειδών Πετρόνας (*Petronas*) και προς τιμήν αυτού του χορηγού επικράτησε να ονομάζονται *Petronas* οι κινητήρες που παρείχε η Φερράρι στην ομάδα. Το μεγαλύτερο από το χαϊλάιτς της ομάδας ήταν όταν προσέλαβε τον Φινλανδό Κίμι Ραϊκόνεν για τη σαιζόν του 2001. Μαζί με το Ραϊκόνεν προσελήφθη και ο Γερμανός Νικ Χάιντφιλντ. Το 2002 ο Ραϊκόνεν έφυγε για τη Μακλάρεν και στη θέση του προσελήφθη ο Γερμανός Χάιντς-Χάραλντ Φρέντσεν. Αυτό το δίδυμο οδηγών διατηρήθηκε και το 2003. Το 2004, το δίδυμο οδηγών της ομάδας ήταν ο Ιταλός Τζιανκάρλο Φιζικέλα και ο Βραζιλιάνος Φελίπε Μάσα. Το 2005 ο Φιζικέλα έφυγε για τη Renault και στη θέση του τοποθετήθηκε ο Καναδός Ζακ Βιλνέβ, ενώ ο Μάσα διατήρησε τη θέση του στην ομάδα.

### BMW Sauber F1 Team

Το λογότυπο της ομάδας.
Ο Ρόμπερτ Κούμπιτσα δίνει την πρώτη νίκη στην ομάδα το 2008 στον Καναδά
Μετά την απόκτηση του κυρίου πακέτου των μετοχών της ομάδας από τη BMW, η ομάδα μετονομάστηκε σε BMW-Sauber και ήταν στο προσκήνιο από το 2006 μέχρι και το 2009, όταν η BMW αποχώρησε από τη Φόρμουλα 1. Το 2006, ο Βιλνέβ διατήρησε τη θέση του και στη θέση του Μάσα, ο οποίος έφυγε για τη Φεράρι, τοποθετήθηκε ο Γερμανός Νικ Χάιντφιλντ, καθώς η διοίκηση της Γερμανικής αυτοκινητοβιομηχανίας BMW ήθελε ο ένας τουλάχιστον οδηγός να είναι Γερμανός και ο Χάιντφιλντ γνωριζόταν πολύ καλα με το Μάριο Τάισεν. Στο Γερμανικό Γκραν Πρι εκείνης της σαιζόν, ο Βιλνέβ είχε μια έξοδο κατά την οποία κατέστρεψε το μονοθέσιό του. Μετά από αυτή την έξοδο, ένιωσε έντονη αδιαθεσία και οι γιατροί του συνέστησαν να μην πάρει μέρος στο επόμενο Γκραν Πρι, που ήταν το Ουγγρικό και η ομάδα έβαλε στη θέση του τον Πολωνό Ρόμπερτ Κούμπιτσα, ο οποίος εκτελούσε χρέη αναπληρωματικού οδηγού και δοκιμαστή. Την επομένη του Ουγγρικού Γκραν Πρι ο Τάισεν είπε στο Βιλνέβ πως το συμβόλαιό του με την ομάδα θα λυνόταν τα μεσάνυχτα εκείνης της ημέρας (Δευτέρα 7 Αυγούστου 2006) και ο Κούμπιτσα θα συμμετείχε κανονικά στα υπόλοιπα Γκραν Πρι του Πρωταθλήματος. Αυτό το δίδυμο οδηγών παρέμεινε μέχρι τη σαιζόν του 2009.

Στο Γκραν Πρι Καναδά του 2007 ο Κούμπιτσα είχε μια έξοδο, κατά την οποία έπαθε ελαφριά διάσειση. Μόλις απεγκλωβίστηκε από το μονοθέσιό του, μεταφέρθηκε αρχικά στο ιατρικό κέντρο της πίστας και στη συνέχεια στο νοσοκομείο του Μόντρεαλ, όπου οι γιατροί διαπίστωσαν ελαφριά διάσειση και για προληπτικούς λόγους δεν του επέτρεψαν να πάρει μέρος στο Γκραν Πρι των ΗΠΑ που έγινε την αμέσως επόμενη Κυριακή, έτσι τον αντικατέστησε ο Γερμανός Σεμπάστιαν Φέτελ, ο οποίος εκτελούσε χρέη δοκιμαστή και αναπληρωματικού οδηγού. Στο ίδιο Γκραν Πρι την επόμενη σαιζόν (2008), ο Κούμπιτσα πέτυχε τη μοναδική νίκη της καριέρας του και της ομάδας. Μετά το τέλος του πρωταθλήματος του 2009, η BMW αποχώρησε από τη Φόρμουλα 1. Στις 27 Νοεμβρίου εκείνου του έτους, η ομάδα πουλήθηκε πίσω στο Ζάουμπερ, ο οποίος δήλωσε ότι θα προμηθευόταν και πάλι κινητήρες από τη Φερράρι.

### Sauber F1 Team

Τα μονοθέσια της Ζάουμπερ το 2011 στην Ιαπωνία
Για τη σαιζόν του 2010 οδηγοί της ομάδας ήταν ο Ισπανός Πέδρο ντε λα Ρόσα και ο Ιάπωνας Καμούι Κομπαγιάσι. Ο πρώτος δεν έλαβε μέρος σε όλα τα Γκραν Πρι της σαιζόν, αλλά μόνο στα 14. Από το 15ο Γκραν Πρι στη Σιγκαπούρη, αντικαταστάθηκε από το Γερμανό Νικ Χάιντφιλντ, ο οποίος είχε βρεθεί και στο παρελθόν στην ομάδα. Το 2011, η ομάδα διατήρησε τον Κομπαγιάσι και στη θέση του δεύτερου οδηγού, τοποθέτησε τον Μεξικανό Σέρχιο Πέρες. Αυτό το οδηγικό δίδυμο παρέμεινε και το 2012, όταν ανέλαβε τη διεύθυνση της ομάδας η Μονίσα Κάλτενμπορν. Το 2013 ο Πέρες έφυγε για τη Μακλάρεν και ο Κομπαγιάσι δεν μπόρεσε να βρει τον κατάλληλο χορηγό και έμεινε εκτός Φόρμουλα 1. Στις θέσεις τους τοποθετήθηκαν ο Γερμανός Νίκο Χούλκενμπεργκ και ο Μεξικανός Εστέμπαν Γκουτιέρες. Το 2014 η ομάδα διατήρησε τον Γκουτιέρες και στη θέση του Χούλκενμπεργκ, ο οποίος πήγε ξανά στη Φορς Ίντια, μπήκε επίσης ως οδηγός της ομάδας ο Γερμανός Άντριαν Σούτιλ, που ήταν ο πρώτος δοκιμαστής της από το 2013.

Ο Φελίπε Νασρ το 2015 στην Κίνα
Το 2015 η Μονίσα Κάλτενμπορν αποφάσισε να δώσει τα μονοθέσια της ομάδας στον Σουηδο Μάρκους Έρικσον και στο Βραζιλιάνο Φελίπε Νασρ. Το όνομα του δεύτερου ανακοινώθηκε στις 5 Νοεμβρίου 2014. Όμως δεν υπολόγισε σωστά, καθώς ο Ολλανδός Γκιέντο Βαν Ντερ Γκάρντε, ο οποίος την προηγούμενη χρονιά εκτελούσε χρέη δοκιμαστή, στις 22 Δεκεμβρίου 2014 κατέθεσε μήνυση εναντίον της ομάδας για αθέτηση συμφωνίας προβάλλοντας το επιχείρημα πως στις 17 Αυγούστου 2014 είχε συναντηθεί με την Κάλτενμπορν και μετά από πολύωρη συζήτηση είχαν συμφωνήσει να ενεργοποιηθεί ο όρος τον οποίο έχει στο συμβόλαιό του και το 2015 να προαχθεί σε κανονικό οδηγό αγώνων. Στις 19 Ιανουαρίου 2015 η υπόθεση εκδικάστηκε σε Ελβετικό δικαστήριο και ο Βαν Ντερ Γκάρντε δικαιώθηκε. Στις 9 Μαρτίου 2015, η υπόθεση εκδικάστηκε σε δεύτερο βαθμό στο Ανώτατο Δικαστήριο της Μελβούρνης στην Αυστραλία, όπου κι εκεί ο Βαν Ντερ Γκάρντε δικαιώθηκε. Η ομάδα κατέθεσε έφεση εναντίον της απόφασης αυτής, η οποία συζητήθηκε στο Εφετείο της Βικτώριας στις 12 Μαρτίου 2015, όμως η απόφαση του Εφετείου ήταν να απορρίψει την έφεση της ομάδας και αποφάσισε πως πρέπει οπωσδήποτε να δώσουν το ένα μονοθέσιο στον Γκιέντο Βαν Ντερ Γκάρντε όχι μόνο για το Γκραν Πρι της Αυστραλίας αλλά για όλη τη σαιζόν και αν δεν το κάνουν θα κατασχεθούν τα μονοθέσια και ο εξοπλισμός της ομάδας. Επειδή λοιπόν οι δικηγόροι του Βαν Ντερ Γκάρντε φοβούνται πως η Ζάουμπερ δεν έχει σκοπό να εφαρμόσει αυτή την απόφαση του Εφετείου, ζήτησαν από την ομάδα δυο ώρες πριν από την έναρξη των ελεύθερων δοκιμαστικών του Γκραν Πρι Αυστραλίας να έχει ολοκληρώσει τις ενέργειες που απαιτούνται ώστε να μπορέσει να πάρει μέρος ο Ολλανδός. Επίσης να τους πάει έναν κατάλογο με τον εξοπλισμό τον οποίο θα μετέφερε στην Αυστραλία. Λίγο πριν από την έναρξη της πρώτης περιόδου των ελεύθερων δοκιμών, ο Βαν Ντερ Γκάρντε αποφάσισε να συμβιβαστεί με την ιδέα πως δε θα είχε θέση επίσημου οδηγού στην ομάδα και έκρινε πως η καριέρα του στη Φόρμουλα 1 μάλλον τελείωσε. Έτσι έληξε το θέμα και ο Φελίπε Νασρ συμμετείχε κανονικά σε όλους τους αγώνες του Πρωταθλήματος. Για το 2016 η ομάδα διατήρησε το ίδιο δίδυμο οδηγών. Για το 2017 διατηρήθηκε ο Έρικσον και στη θέση του Νασρ τοποθετήθηκε ο Γερμανός Πασκάλ Βερλάιν.

Απόλυση της Κάλτενμπορν απ' την ομάδα και τοποθέτηση του Φρεντερίκ Βασέρ στη θέση του επικεφαλής
------------------------------------------------------------------------------------------------

Στις 22 Ιουνίου του 2017 η Κάλτενπορν απολύθηκε απ την ομάδα επειδή εδώ και λίγο καιρό κυκλοφορούσαν φήμες πως ο Σουηδός οδηγός της ομάδας Μάρκους Έρικσον έχει φέρει μαζί του μεγάλους χορηγούς απ' την πατρίδα του εξ' αιτίας των οποίων η ομάδα 
τον προωθεί ενώ τον έτερο οδηγό δηλαδή το Γερμανό Πασκάλ Βερλάιν τον αγνοούν. Μέχρι τις 12 Ιουλίου η ομάδα ήταν ακέφαλη και
τότε τα ηνία τα πήρε ο Φρεντερίκ Βασέρ.

Εμπλοκή της Ιταλικής αυτοκινητοβιομηχανίας Alfa Romeo στο μάνατζμεντ της ομάδας
-------------------------------------------------------------------------------

Στις 30 Οκτωβρίου του 2017 κατόπιν πρωτοβουλίας της Ferrari αποφασίστηκε πως
απ' το 2018 η Ιταλική αυτοκινητοβιομηχανία Alfa Romeo θα είναι
ένας απ' τους κύριους μετόχους της ομάδας με την προοπτική αργότερα μέσα στη χρονιά να την εξαγοράσει ολόκληρη 
και απ' το Πρωτάθλημα του 2019 να επιστρέψει στο σπορ με ιδιόκτητη
ομάδα. Επίσης αποφασίστηκε πως ο Σουηδός οδηγός Μάρκους Έρικσον θα διατηρήσει τη θέση του όμως στο 2ο μονοθέσιο
δε θα βρίσκεται ο Γερμανός Πασκάλ Βερλάιν αλλά ένας Μονεγάσκος, ο Σαρλ Λεκλέρ.
Πλέον το όνομα της ομάδας θα είναι Alfa Romeo Sauber και μονάδες ισχύος θα προμηθεύεται απ' τη Ferrari. Το 2019 ο Λεκλέρκ πήγε στη Ferrari και τη θέση του πήρε ο Φινλανδός Κίμι Ράικονεν ο οποίος επέστρεψε στην ομάδα απ' την οποία ξεκίνησε την καριέρα του στο σπορ. Επίσης δε θα βρίσκεται εκεί ούτε ο Σουηδός Μάρκους Έρικσον ο οποίος αποφάσισε να δοκιμάσει την τύχη του στα Indy Cars στις ΗΠΑ. Τη θέση του θα πάρει ο Ιταλός Αντόνιο Τζιοβινάτσι.

Μετονομασία της ομάδας σε Alfa Romeo Racing Team
------------------------------------------------

Κύριο λήμμα: Alfa Romeo Racing Team
30 Νοεμβρίου του 2019 αποφασίστηκε πως απ' το 2020 η ομάδα θα ονομάζεται απλώς Alfa Romeo Racing Team. Οδηγοί της ομάδας θα είναι ο Ράικονεν και ο Τζιοβινάτσι.

Επιδόσεις
---------

Η καλύτερη θέση που έχει πάρει η ομάδα στο πρωτάθλημα κατασκευαστών ήταν η όγδοη με 36 βαθμούς το 2015, και δεν έχει κατακτήσει κάποιο πρωτάθλημα οδηγών ως τώρα. Μέχρι και τη σεζόν του 2015 η ομάδα είχε συνολικά τα εξής αποτελέσματα:

| Στατιστικό / Διάκριση | Συνολικά |  Sauber |  BMW-Sauber |
| --- | --- | --- | --- |
| Συμμετοχές σε αγώνες | **403** | 333 | 70 |
| Νίκες | **1** | 0 | 1 |
| Πόντιουμ | **27** | 10 | 17 |
| Pole positions | **1** | 0 | 1 |
| Ταχύτεροι γύροι | **5** | 3 | 2 |

Μονοθέσια
---------

| Μονοθέσια της Ζάουμπερ |
| --- |
| Πλήρης κατάλογος των μονοθεσίων της Ζάουμπερ, τα οποία αγωνίστηκαν στη Φόρμουλα 1 τουλάχιστον σε ένα Γκραν Πρι:

|  Team Sauber AG |
| --- |
| Μονοθέσιο | 1993 | 1994 | 1995 | 1996 |
| Εικόνα |  |  |  |  |
| Μοντέλο | Sauber C12 | Sauber C13 | Sauber C14 | Sauber C15 |
| Κινητήρας | Sauber (Ilmor)LH10 3.5 V10 | Mercedes-Benz2175B 3.5 V10 | FordECA Zetec-R V8 | FordECA Zetec-R V10 |
|  Team Sauber Petronas |
| Μονοθέσιο | 1997 | 1998 | 1999 | 2000 |
| Εικόνα |  |  |  |  |
| Μοντέλο | Sauber C16 | Sauber C17 | Sauber C18 | Sauber C19 |
| Κινητήρας | Petronas (Ferrari)SP-01 3.0 V10 | Petronas (Ferrari)SPE-01D 3.0 V10 | Petronas (Ferrari)SPE-03A 3.0 V10 | Petronas (Ferrari)SPE-04A 3.0 V10 |
|  |
| Μονοθέσιο | 2001 | 2002 | 2003 | 2004 | 2005 |
| Εικόνα |  |  |  |  |  |
| Μοντέλο | Sauber C20 | Sauber C21 | Sauber C22 | Sauber C23 | Sauber C24 |
| Κινητήρας | Petronas (Ferrari)01A 3.0 V10 | Petronas (Ferrari)02A 3.0 V10 | Petronas (Ferrari)03A 3.0 V10 | Petronas (Ferrari)04A 3.0 V10 | Petronas (Ferrari)05A 3.0 V10 |
|  BMW Sauber F1 Team |
| Μονοθέσιο | 2006 | 2007 | 2008 | 2009 |
| Εικόνα |  |  |  |  |
| Μοντέλο | Sauber F1.06 | Sauber F1.07 | Sauber F1.08 | Sauber F1.09 |
| Κινητήρας | BMW P86 2.4 V8 | BMW P86/7 2.4 V8 | BMW P86/8 2.4 V8 | BMW P86/9 2.4 V8 |
|  Sauber F1 Team |
| Μονοθέσιο | 2010 | 2011 | 2012 | 2013 | 2014 |
| Εικόνα |  |  |  |  |  |
| Μοντέλο | Sauber C29 | Sauber C30 | Sauber C31 | Sauber C32 | Sauber C33 |
| Κινητήρας | Ferrari 056 2.4 V8 | Ferrari 056 2.4 V8 | Ferrari 056 2.4 V8 | Ferrari 056 2.4 V8 | Ferrari 059/3 1.6 V6t |
|  |
| Μονοθέσιο | 2015 | 2016 | 2017 | 2018 |
| Εικόνα |  |  |  |  |
| Μοντέλο | Sauber C34 | Sauber C35 | Sauber C36 | Sauber C37 |
| Κινητήρας | Ferrari 060 1.6 V6 t | Ferrari 061 1.6 V6t | Ferrari 061 1.6 V6t | Ferrari 062 EVO 1.6 V6t |

 |

Παραπομπές
----------

1. ↑  «Press Release: Take over the Grid: unveiling Stake F1 Team». SauberGroup.com. 1 Ιανουαρίου 2024. Αρχειοθετήθηκε από το πρωτότυπο στις 1 Ιανουαρίου 2024. Ανακτήθηκε στις 1 Ιανουαρίου 2024.
2. ↑  Elizalde, Pablo (16 May 2012). «Peter Sauber transfers third of Group Sauber stake to CEO Monisha Kaltenborn». *autosport.com* (Haymarket Publications).. Ανακτήθηκε στις 16 May 2012.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Sauber F1 Team** |

* Επίσημη ιστοσελίδα της ομάδας Αρχειοθετήθηκε 2016-06-12 στο Wayback Machine.

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Ομάδες Φόρμουλα 1 |
| --- |
|  |
| Εν ενεργεία | 
* Red Bull
* McLaren
* Ferrari
* Aston Martin
* Haas
* Mercedes
* Alpine
* Kick Sauber-Ferrari
* Visa Cash App RB
* Williams
 |
|  |
| Παλαιότερες | 
* Alfa Romeo Racing
* AlphaTauri
* AFM
* AGS.
* Alta
* Amon
* Andrea Moda Formula
* Apollon
* Arrows
* Arzani-Volpini
* Aston-Butterworth
* ATS (Γερμανία)
* ATS (Ιταλία)
* BAR
* Behra-Porsche
* Bellasi
* Benetton
* BMW
* Boro
* Brabham
* Brawn GP
* BRM
* BRP
* Bugatti
* Caterham
* Cisitalia
* Coloni
* Connaught
* Connew
* Cooper
* Cosworth
* Dallara
* De Tomaso
* Delahaye
* Derrington-Francis
* Eagle
* Eifelland
* Embassy Hill
* Emeryson
* EMW
* ENB
* Ensign
* ERA
* EuroBrun
* Ferguson
* First Racing
* Fittipaldi Automotive
* Fondmetal
* Footwork
* Force India
* Forti
* Frazer Nash
* Fry
* Gilby
* Gordini
* Greifzu
* Haas-Lola
* Hesketh Racing
* HWM
* Honda
* Hispania Racing Team
* Jaguar Racing
* JBW
* Jordan GP
* Kauhsen
* Klenk
* Kojima
* Kurtis Kraft
* Lancia
* Larrousse
* LDS
* LEC
* Leyton House Racing
* Life
* Ligier
* Lola
* Lotus
* Lotus (Team Lotus)
* Lotus Racing (Team Lotus)
* Lyncar
* Maki
* March
* Martini
* Marussia
* Maserati
* Manor
* Matra
* MBM
* McGuire
* Merzario
* Midland F1
* Minardi
* Modena
* Onyx GP
* OSCA
* Osella
* Pacific Racing
* Parnelli
* Penske Racing
* Porsche
* Prost GP
* RAM
* Racing Point
* RE
* Rebaque
* Renault F1 Team
* Reynard Motorsport
* Rial
* Scarab
* Scirocco-Powell
* Scuderia Milano
* Shadow
* Shannon
* Simtek
* Spirit Racing
* Spyker F1
* Stebro
* Stewart GP
* Toro Rosso
* Super Aguri
* Surtees
* Talbot-Lago
* Tec-Mec
* Tecno
* Theodore
* Token
* Toleman
* Toyota
* Trojan
* Tyrrell Racing
* Vanwall
* Veritas
* Virgin Racing
* Williams (FWRC)
* Wolf
* Zakspeed
 |

 |